### Beslutning

Forslaget blev på byrådsmødet den 18. august 2021 henvist til Magistraten med henblik på at indgå i budgetdrøftelserne for 2022.

**Budgetforslag fra V, EL og SF**

De unge i [adresse] fortjener et attraktivt kommunalt 10. klasse-tilbud med de unge i centrum. Vi ønsker et samlet 10. klasses-tilbud, for de kommunale tiende klasser som ikke ligger i EUD eller ESAA. Tilbuddet skal tage udgangspunkt i de unges behov og skabe de helt rigtige rammer, hvor de unge kan uddannes og udvikles i fællesskab og i et inspirerende ungemiljø. Færre og færre unge vælger 10. klasse og derfor afsatte byrådet sidste år midler til et attraktivt læringsmiljø, der kan rumme de forskelligheder som eleverne kommer med fra hele byen.

* Vi foreslår, at 10. klasse, udover EUD og ESAA, samles i ét profileret tilbud til de unge med de rette fysiske rammer og en fælles faglig ledelse af 10. klasse, for at styrke den pædagogiske ledelse af et samlet 10 klasse-tilbud i [adresse].
* Vi foreslår, at der skabes et tidssvarende undervisningsmiljø indrettet til undervisning i 10. klasse og med attraktive udearealer, hvor de unge sammen kan udfolde deres potentiale.
* Vi foreslår, at der etableres et nyskabende fritidspædagogisk tilbud i tilknytning til 10. klasse-tilbuddet.

Ungemiljøet i 10. klasse er afgørende for, om vi lykkes med at skabe et kommunalt 10. klasse-tilbud som appellerer til de unge og som de har lyst til at være en del af. Det skal være et ungemiljø der gør, at de unge også har lyst til at være en del af 10. klasse efter skole.

Vi foreslår derfor, at der skabes en samlet indsats om eleverne i 10. klasse med fokus på elevernes behov i stedet for kassetænkning. Et tæt samarbejde om 10. klasse er vigtigt for at hjælpe de unge i 10 klasse som er udfordrede på trivsel og motivation til skole. De unge skal have den rigtige hjælp og støtte - også når den ligger udover det der almindeligvis følger med i et 10. klasse-tilbud.

Stillet af Dagmar Vestergaard (Enhedslisten), Frederik Steffensen (Venstre), Ella Frederiksen (Venstre), Nicolai Holm (SF), Erling Frandsen (SF), Julie Koch (SF) og Inger Carlsen (SF, ordfører på forslaget)

På vegne af byrådsgrupperne for SF, Enhedslisten og Venstre

### Sagens forløb

18-08-2021 [adresse]
Forslaget blev på byrådsmødet den 18. august 2021 henvist til Magistraten med henblik på at indgå i budgetdrøftelserne for 2022.